text: Farlig voldsmand anholdt
  12 februar 2010 kl. 09.59
  Politiet har anholdt den tredje af de mænd, der mandag eftermiddag overfaldt et kærestepar i en kiosk på Fredericia Banegård og sårede dem med kniv. Den 32-årige blev anholdt kort før kl. halv ni i dag på en adresse i Middelfart.
  Det var Middelfart Politi der foretog anholdelsen, som foregik stille og roligt. 
  Politiet betragter den nu anholdte 32-årige Jon Bierfreund Breum som ekstrem farlig.
  
  Kniv og kødøkse
  Han er mistænkt for sammen med to andre gerningsmænd at have overfaldet et kærestepar med kniv. 
  Gerningsmændene brugte en kniv og en kødøkse under overfaldet. Den mandlige del af parret fik adskillige knivstik i både armen, låret og hovedet, mens kvinden fik to knivstik i lysken.
  Blødende flygtede parret ind i DSB-kiosken og videre ud i et baglokale, da de forsøgte at undgå deres overfaldsmænd.
  
  Kender hinanden
  Tilsyneladende kender parret voldsmændene, som de har et udestående med. Over for politiet har de fortalt, hvem gerningsmændene er.
  Den ene gerningsmand blev tirsdag varetægtsfængslet i to uger. Han er sigtet for drabsforsøg. Den anden anholdte blev fremstillet i Grundlovsforhør onsdag. Den sidste af de formodede gerningsmænd var i grundlovsforhør i dag. Han er fængslet til den 11. marts.
  